คลังปลื้มรีดรายได้-เร่งเบิกจ่ายดันเศรษฐกิจโต
สํานักงานเศรษฐกิจการคลังเผยผลจัดเก็บรายได้สูงกว่าประมาณการ-การเบิกจ่ายสูงช่วยสนับสนุนเศรษฐกิจฟื้นตัวต่อเนื่อง
26 พ.ค. 2559

สํานักงานเศรษฐกิจการคลังเผยผลจัดเก็บรายได้สูงกว่าประมาณการ-การเบิกจ่ายสูงช่วยสนับสนุนเศรษฐกิจฟื้นตัวต่อเนื่อง
นายกฤษฎา จีนะวิจารณะ ผู้อํานวยการสํานักงานเศรษฐกิจการคลัง (สศค.)เปิดเผยว่า ฐานะการคลังของรัฐบาลตามระบบกระแสเงินสดในช่วง 7เดือนแรกของปีงบประมาณ 2559 รัฐบาลมีรายได้ 1.22 ล้านล้านบาท ในขณะที่การเบิกจ่ายเงินงบประมาณมีจํานวนทั้งสิ้น 1.79 ล้านล้านบาทรัฐบาลได้กู้เงินเพื่อชดเชยการขาดดุล 3.59 แสนล้านบาทส่งผลให้เงินคงคลัง ณ สิ้นเดือนเมษายน 2559 มีจํานวนทั้งสิ้น 2.06 แสนล้านบาท
นายกฤษฎา กล่าวว่า การเร่งเบิกจ่ายงบประมาณของรัฐบาลในช่วง 7เดือนแรกของปีงบประมาณกว่า 1.7 ล้านล้านบาทซึ่งสูงกว่าช่วงเดียวกันของปีที่แล้วถึง 8.5%โดยเฉพาะรายจ่ายลงทุนที่เบิกจ่ายได้สูงกว่าช่วงเดียวกันปีที่แล้วและการดำเนินมาตรการกระตุ้นเศรษฐกิจของรัฐบาลยังเป็นปัจจัยหลักสำคัญที่สนับสนุนให้เศรษฐกิจสามารถฟื้นตัวได้อย่างต่อเนื่องซึ่งจะเห็นได้จากอัตราการขยายตัวของเศรษฐกิจในไตรมาสที่1 ของปี 2559 ที่สูงถึง 3.2 % และสูงสุดในรอบ 12 ไตรมาสที่ผ่านมา
"ผลการจัดเก็บรายได้รัฐบาลสุทธิในช่วง 7เดือนแรกของปีงบประมาณ 2559 จำนวน 1.22 ล้านล้านบาท สูงกว่าประมาณการ 7.05 หมื่นล้านบาทสาเหตุหลักมาจากการนำส่งรายได้จากการประมูลใบอนุญาตให้ใช้คลื่นความถี่ย่าน900 และ 1800 MHz (4G) จำนวน 48,242 ล้านบาท นอกจากนี้การนำส่งรายได้ของรัฐวิสาหกิจสูงกว่าประมาณการและการจัดเก็บภาษีเงินได้บุคคลธรรมดา ภาษีเบียร์และภาษีสรรพสามิตรถยนต์สูงกว่าประมาณการ"นายกฤษฎา กล่าว
ทั้งนี้คาดว่าการจัดเก็บรายได้ของรัฐบาลจะได้รับผลบวกจากการฟื้นตัวอย่างต่อเนื่องของภาวะเศรษฐกิจ ซึ่งจะส่งผลให้การจัดเก็บรายได้ในปีนี้ใกล้เคียงกับเป้าหมายที่วางไว้